Neolojîzm
Di zimannasiyê de neolojîzm her terim û kelîmeya nisbeten nû û îzole ye ku êdî populer bûye û hêdî hêdî di zimanê rojane de jî tê qebûlkirin. Ji bo ku kelîmeyek wekî neolojîzmekê were qebûlkirin divê di ferhengekê de were weşandin. Neolojizm aliyeke înovasyona ferhengî (en) ye, yanî fenomenên zimanî ne ku terim û maneyên nû dixe lûgata zimanekî. Lêkolînên zimannasiyê prosesa çêkirina kelîmeyan wisa rêz dikin: kelîmeyên minasebetê (en) (bi inglîzî: nonce word) ev kelîme ne ku ji bo minasebetekê tê çêkirin û dibe ku zêde populer nebin; protolojîzm (en) ev kelîme ne ku tenê di nav komeke biçûk de tên bikaranîn; prelojîzm ev kelîme ne ku her diçe zêdetir tên bikaranîn lê dîsa jî ne gelek zêde ye; û neolojîzm ev kelîme ne ku ji aliyê saziyên civakî ve hatine qebûlkirin an nasîn. Neolojîzm bi giştî bi guherînên di kultur û teknolojiyê de çêdibin. Nimûneyên populer ên neolojîzmê di zanist, honak (xisusen honaka zanistî), fîlm û televîzyon, edebiyat, jargon, zimannasî, hunerên dîtbarî, û kultura populer de tên dîtin. Di nav nimûneyên kevn ên neolojîzman de lazer (1960) ji herfên yekem ên Light Amplification by Stimulated Emission of Radiation û robot (1941) ji lîstika tiyatroyê ya nivîskarê çekî Karel Čapek a bi navê R.U.R (Rossumovi Univerzální Roboti) hene.